C 462/1

MNENJE KOMISIJE

z dne 1 decembra 2022

o načrtu za odlaganje radioaktivnih odpadkov iz centra za pripravo prevoza (skladišča radioaktivnih odpadkov in radioaktivnih ostankov), ki se nahaja na območju jedrske elektrarne Brokdorf v nemški zvezni deželi Schleswig-Holstein

(Besedilo v nemškem jeziku je edino verodostojno)

(2022/C 462/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom 31. januarja 2022 od nemške vlade prejela splošne podatke o načrtu za odlaganje radioaktivnih odpadkov (2)„iz centra za pripravo prevoza radioaktivnih odpadkov in radioaktivnih ostankov“ (TBH).

Na podlagi teh podatkov in dodatnih informacij, ki jih je Komisija zahtevala 28. marca 2022, nemški organi pa so jih predložili 3. junija 2022, ter po posvetovanju s skupino strokovnjakov je Komisija oblikovala naslednje mnenje:

1. Oddaljenost kraja do najbližje meje z drugo državo članico, v tem primeru Dansko, je 110 kilometrov.

2. V običajnih pogojih obratovanja iz centra za pripravo prevoza (skladišča) ne bo prišlo do izpustov tekočih ali plinastih radioaktivnih snovi v okolje. Zato to skladišče ne potrebuje uradnega dovoljenja za takšne izpuste. Skladišče tako ne bo povzročalo izpostavljenosti prebivalstva v drugi državi članici, ki bi bila pomembna z zdravstvenega vidika, ob upoštevanju mejnih doz iz direktive o temeljnih varnostnih standardih (3).

3. Sekundarni trdni radioaktivni odpadki bodo prepeljani v jedrsko elektrarno Brokdorf (KBR) ali poslani v zunanje odobrene centre za obdelavo in pripravo radioaktivnih odpadkov.

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz direktive o temeljnih varnostnih standardih pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki iz centra za pripravo prevoza (TBH, skladišča radioaktivnih odpadkov in radioaktivnih ostankov), ki se nahaja na območju jedrske elektrarne Brokdorf (KBR) v nemški zvezni deželi Schleswig-Holstein, tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktive o temeljnih varnostnih standardih.

V Bruslju, 1 decembra 2022 Za Komisijo Kadri SIMSON članica Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem želi Komisija opozoriti na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadkov v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1).